Kommer oor Wes-Kaapse moordsyfer | Maroela Media
Kommer oor Wes-Kaapse moordsyfer
Alan Winde, die Wes-Kaapse LUR vir gemeenskapsveiligheid. Foto: Courtney Africa/ANA
Alan Winde, die Wes-Kaapse LUR vir gemeenskapsveiligheid, sê ondanks die minister van polisie se bewering dat die polisie se ingryping in die provinsie vrugte afwerp, is die provinsie se Maart-moordsyfer steeds kommerwekkend hoog.
Winde het Maandag in 'n verklaring gesê 341 mense is in Maart vanjaar in die Wes-Kaap vermoor vergeleke met 343 in Maart 2018. "Tussen 1 November 2018, die dag waarop die teenbende-eenheid op die been gebring is, en 31 Maart 2019 is 1 567 mense in die Wes-Kaap vermoor," het hy gesê.
Hy sê dié syfer is gegrond op die provinsiale departement van gesondheid se lykshuisstatistieke.
"Minister [Bheki] Cele se leierskap het geen verskil gemaak aan die syfer van tien moorde per dag in ons provinsie nie, tog meen hy dit is nie nodig vir verdere ingryping nie. Hy kan dit maklik sê, want hy sit in sy gemaklike kantoor in Pretoria, 1 500 km weg van die probleme wat ons in die gesig staar. Minister Cele moet sy oogklappe afhaal en onmiddellik hierdie krisis begin aanpak," sê Winde.
Volgens die LUR is 140 mense verlede maand dood tydens noodlottige skietvoorvalle, terwyl 152 mense met skerp voorwerpe doodgesteek is. Steekmoorde het veral toegeneem, vanaf 138 in Maart verlede jaar.
"Soos met vorige statistieke sal ek ook hierdie syfers met minister Cele bespreek. Dit is baie duidelik dat die huidige polisiestrategieë nie doeltreffend is nie. Ek wil weereens ons aanbod aan minister Cele herhaal dat die R5 miljoen om die polisiereservisteprogram te laat herlewe steeds beskikbaar is. Die aanbod van ons eie werknemers as kommissarisse van ede is ook steeds op die tafel en wag net op die groen lig van die polisiebestuur."
Winde het gesê daar word dringend op die minister se goedkeuring vir bogenoemde kwessies gewag sodat polisiepatrollies in die gemeenskappe wat die ergste onder misdaad deurloop, verskerp kan word.
"Ons moet aanvaarding van verantwoordelikheid sien, asook die vermoë om vinniger op plaaslike toestande te reageer en die gemors uit te sorteer wat die nasionale minister veroorsaak het. Ons moet die polisiediens desentraliseer en dit wegneem van die ANC om 'n veiliger Wes-Kaap te bou."
Man vier keer op plaas geskiet
Talle vas ná beamptes op toetsstasie toeslaan
Byna 20% van di land se moorde net in di Wes-kaap. Ek sou my kop in skaamte gehang het, indien ek n amptenaar van enige aard, enigsins hierby betrokke moes wees…
Die sistematiese de-stabilisering van die Wes-Kaap is presies waarmee die ANC regering besig is. Deur die jare onder DA beheer was dit vir die totalitêre ANC 'n groot doring in die vlees dat hulle daar geen beheer het nie. Wat dit natuurlik nog erger maak is dat die ANC dan sleg afsteek teen 'n behoorlik regeerde provinsie. Indien die DA 'n eie polisiemag in die Wes-Kaap op die been kan bring kan die SAPD, soos nou, maar net in naam daar wees. Dit sal egter nooit toegelaat word deur die woelgeeste in Lethuli huis nie aangesien dit die de-stabiliseringstaktiek van… Lees meer »
Moenie wakker word nie, skrik sommer wakker ! Asb ???
Kaap was altyd die melk en heuning provinsie en almal wil net altyd Kaap toe …. nou is die moord syfer daar al net so hoog indien nie hoer as Gauteng nie ….. nou wonder ek ..